Ds. Petrus Jacobus Malan (noemnaam Petrus of Peet, Pietermaritzburg, Natal, 26 Maart 1934 – Winklespruit, Natal, 5 Julie 1977 was tussen 1961 en sy dood in die ouderdom van 43 jaar predikant in drie gemeentes van die Gereformeerde Kerk (GKSA). Ds. Malan was een van vier kinders, drie seuns en ’n dogter. Sy oudste broer, dr. C.J. Malan, is reeds in 1955 in die gemeente Krugersdorp-Wes bevestig, het daarna nog vyf gemeentes bedien en in 1994 sy emeritaat aanvaar. Hy het omstreeks 2017 nog hulpdiens in die Gereformeerde kerk Kleinmond verrig. Hul ander twee sibbes was Jacobus en Leonie. Die gesin het in 1937 na Johannesburg verhuis, waar ds. Malan eers die Laerskool Jubileum in Mayfair-Wes bygewoon het en daarna aan die Hoërskool D.F. Malan in Crosby gematrikuleer het, sowat vyf jaar voor die operasangeres Marita Napier, toe nog Marita Jacobs. Nadat hy in 1960 sy teologiese studie aan die Teologiese Skool Potchefstroom voltooi het, is hy in 1961 in sy eerste gemeente, Noordrand, bevestig.